ପ୍ରଶାସନ ଦେଲା ସମାଧାନ ପ୍ରତିଶ୍ରୁତି\nତାଳଚେର/ଅନୁଗୋଳ ଅଫିସ,୧୫ା୧ (ନି.ପ୍ର.) ୪ ଦିନ ଧରି ଚାଳଚେରରେ ଚାଲିଥିବା ଅର୍ଥନୈତିକ ଅବରୋଧ ଆନ୍ଦୋଳନ ସୋମବାର ଅପରାହ୍ନଠାରୁ ସ୍ଥଗିତ ରହିଛି। ଜିଲା ପ୍ରଶାସନ ସହିତ ଆଲୋଚନା ପରେ ଏହି ନିଷ୍ପତ୍ତି ନିଆଯାଇଥିବା ତାଳଚେର ସୁରକ୍ଷା ମଞ୍ଚ ସଭାପତି ମୂରଲୀ ସାହୁ ସୂଚନା ଦେଇଛନ୍ତି। ତେବେ ପୂର୍ବରୁ ପ୍ରଶାସନ ଏହି ପଦକ୍ଷେପ ନେଇଥିଲେ ଆନ୍ଦୋଳନ ସହ କୋଟି କୋଟି ଟଙ୍କାର ରାଜସ୍ବ କ୍ଷତି ଘଟି ନ ଥାନ୍ତା ବୋଲି ବୁଦ୍ଧିଜୀବୀ ମହଲରେ ମତ ପ୍ରକାଶ ପାଇଛି।\nପ୍ରଶାସନ ଦେଲା ସମାଧାନ ପ୍ରତିଶ୍ରୁତି\t January 15th, 07:59 AM January 15th, 07:59 AM\nପ୍ରକାଶ ଯେ, ଗତ ୧୧ ତାରିଖ ଠାରୁ ୧୬ ଦଫା ଦାବି ନେଇ ସୁରକ୍ଷା ମଞ୍ଚ ପକ୍ଷରୁ ଅନିର୍ଦ୍ଦିଷ୍ଟ କାଳ ପାଇଁ ଅର୍ଥନୈତିକ ଅବରୋଧ ଆନ୍ଦୋଳନ କରାଯାଇଥିଲା। ଏଥିଯୋଗୁ ଏମ୍ସିଏଲ୍ର ଏଠାରେ ଥିବା ହିଙ୍ଗୁଳା, ବଳରାମ, ଜଗନ୍ନାଥ, ଲିଙ୍ଗରାଜ, ଭୁବନେଶ୍ୱରୀ, ଭରତପୁର, ଅନନ୍ତ ଓ କଣିହାଁ ଆଦି ଖଣିରେ ସମସ୍ତ କାର୍ଯ୍ୟ ସମ୍ପୂର୍ଣ୍ଣ ବନ୍ଦ ରହଥିଲା। ଏହି ଆନ୍ଦୋଳନ ପାଇଁ ରାଜ୍ୟ ଓ କେନ୍ଦ୍ର ସରକାର ଦୈନିକ କୋଟି କୋଟି ଟଙ୍କାର କ୍ଷତି ସହୁଥିବା ବେଳେ ନାଲ୍କୋ, ଏନ୍ଟିପିସି, ଟିଟିପିଏସ୍କୁ କୋଇଲା ଯୋଗାଣ ହୋଇପାରୁ ନ ଥିଲା। ଫଳରେ ଏହିସବୁ ଶିଳ୍ପରେ କୋଇଲା ସଙ୍କଟ ସୃଷ୍ଟି ହେବାର ଆଶଙ୍କା ବଢ଼ି ଯାଇଥିଲା। ଏହାକୁ ନେଇ ଉକ୍ତ ଶିଳ୍ପସଂସ୍ଥାଗୁଡ଼ିକ ଉଦ୍ବେଗ ପ୍ରକାଶ କରିବା ପରେ ଆନ୍ଦୋଳନ ସମସ୍ୟାର ସମାଧାନ ପାଇଁ ପ୍ରଶାସନ ଆଗକୁ ଆସିଥିଲା। ମଧ୍ୟାହ୍ନରେ ଅନୁଗୋଳ ଜିଲାପାଳ ଅନିଲ କୁମାର ସାମଲଙ୍କ ଅଧ୍ୟକ୍ଷତାରେ ଏକ ବୈଠକ ଅନୁଷ୍ଠିତ ହୋଇଥିଲା। ଏଥିରେ ଏସ୍ପି ମିତ୍ରଭାନୁ ମହାପାତ୍ର, ଏମ୍ସିଏଲ୍ ଜିଏମ୍ ବି. କର, ତାଳଚେର ସୁରକ୍ଷା ମଞ୍ଚ କର୍ମକର୍ତ୍ତା, ସ୍ଥାନୀୟ ବିଧାୟକ ବ୍ରଜକିଶୋର ପ୍ରଧାନ ଉପସ୍ଥିତ ରହି ଆଲୋଚନା କରିଥିଲେ। ଫେବୃୟାରୀ ୫ ସୁଦ୍ଧା ଭୁବନେଶ୍ୱରରେ ମୁଖ୍ୟ ଶାସନ ସଚିବସ୍ତରୀୟ ବୈଠକରେ ଏହି ସମସ୍ୟାର ସମାଧାନ କରାଯିବ ବୋଲି ଜିଲା ପ୍ରଶାସନ ପ୍ରତିଶ୍ରୁତି ଦେବା ପରେ ସୁରକ୍ଷା ମଞ୍ଚ ପକ୍ଷରୁ ଆନ୍ଦୋଳନକୁ ସ୍ଥଗିତ ରଖାଗଲା ବୋଲି ଘୋଷଣା କରାଯାଇଥିଲା। ଏହା ପରଠାରୁ ଟ୍ରେନ୍ ଯୋଗେ କୋଇଲା ପରିବହନ ଓ ଖଣି କାର୍ଯ୍ୟ ଧୀରେ ଧୀରେ ସ୍ବାଭାବିକ ହେବାରେ ଲାଗିଛି।
